เฮร่วมทุนโรงไฟฟ้ากันกุลฟันกำไร337ล.
ทุนไทยนอก เฮ ร่วมทุนโรงไฟฟ้าแสงอาทิตย์ กันกุล ขายหุ้นลูก 49% ให้ญี่ปุ่น
28 ก.พ. 2556

ทุนไทยนอก เฮ ร่วมทุนโรงไฟฟ้าแสงอาทิตย์ กันกุล ขายหุ้นลูก 49% ให้ญี่ปุ่น 
นายสมบูรณ์ เอื้ออัชฌาสัย กรรมการผู้จัดการบริษัท กันกุล เอ็นจิเนียริ่ง (GUNKUL) เปิดเผยว่า ที่ประชุมคณะกรรมการครั้งที่ 1/2556 ได้มีมติให้บริษัทจำหน่ายหุ้นสามัญของบริษัท กันกุล พาวเวอร์เจน (GPG) ซึ่งเป็นบริษัทย่อย ให้แก่บริษัท จูบุ อีเล็คทริค พาวเวอร์ เจ็ม บี.วี. (CHUBU) ประเทศญี่ปุ่น จำนวน 4,860,800 หุ้น คิดเป็น 49% ของจำนวนหุ้นจดทะเบียนชำระแล้วทั้งหมด 9,920,000 หุ้น ในราคารวม 824 ล้านบาท เพื่อเข้าลงทุนในโครงการโรงไฟฟ้าพลังงานแสงอาทิตย์ของ GPG ทั้งหมดจำนวน 6 สัญญา ขนาดกำลังการผลิตรวม 30.9 เมกะวัตต์
สำหรับการขายหุ้น GPG ในครั้งนี้ บริษัทจะนำผลกำไรที่ได้รับไปใช้เป็นเงินทุนหมุนเวียน และขยายการลงทุนไปยังธุรกิจพลังงานทดแทนที่ได้รับผลตอบแทนที่สูงขึ้น และในการขายครั้งนี้บริษัทมีกำไรจากการขายเงินลงทุนจำนวน 337.92 ล้านบาท 
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า ปตท.ตระหนักถึงความสำคัญของการมีพลังงานแสงอาทิตย์ซึ่งเป็นประโยชน์ต่อประเทศชาติ จึงได้ร่วมลงทุนโดยการถือหุ้น 40% ในบริษัท ไทย โซล่าร์ รีนิวเอเบิล (TSR) ซึ่งเป็นบริษัทผู้ถือหุ้น 100% ในบริษัท สยาม โซล่าร์ เอ็นเนอร์ยี่ 1 (SSE 1) 
นายสมภพ พรหมพนาพิทักษ์ ประธานเจ้าหน้าที่บริหารฝ่ายการเงิน บริษัท ไทย โซล่าร์ เอ็นเนอร์ยี่ (TSE) กล่าวว่า จะนำบริษัทเข้าจดทะเบียนในตลาดหลักทรัพย์ในอีก 12 เดือนข้างหน้า เพื่อเพิ่มทุนและรองรับการขยายโครงการพลังงานไฟฟ้าในอนาคต รวมถึงจัดตั้งกองทุนโครงสร้างพื้นฐาน